Armstrong om doping-rapporten: - Jeg er ikke redd
- Nei, nei. Jeg er absolutt ikke redd, sa syklisten til nyhetsbyrået AFP onsdag.Armstrong er ikke spesielt villig til å snakke om det som har skjedd den siste tiden, men da han fikk spørsmål om rapporten fra USADA, svarte han likevel.40-åringen meddelte fredag at han ga opp kampen mot dopingmyndighetene, og mistet med det alle sine sju Tour de France-titler fra 1999 til 2005. Han blir også utestengt fra alle konkurranser på livstid. Men USADA må levere en rapport til Det internasjonale sykkelforbundet (UCI) etter at de ba om en forklaring på sanksjonene. Først etter dette kan straffen virkelig tre i kraft. Under kongressen denne uken holdt Armstrong et innlegg fra talerstolen. Det valgte han å innlede slik: - Mitt navn er Lance Armstrong, jeg er en overlevende etter kreften.... og, ja, jeg har vunnet Tour de France sju ganger. Humøret var også på plass hos syklisten: - Og for de som ikke vet hva jeg snakker om - jeg elsker dere, sa han.Armstrong ble rammet av testikkelkreft i 1996, men overvant sykdommen og kom seg tilbake på sykkelsetet. Etter dette har han engasjert seg voldsomt i kreftsaken, blant annet via sin kampanje Livestrong.Etter at dopingsaken blusset opp for fullt forrige uke, har støtten og donasjonene til Livestrong hatt et formidabelt oppsving, og Armstrong understreket viktigheten av å fortsette arbeidet også i tiden framover. - Vi kan ikke la oss distrahere, sa han, med tydelig henblikk på dopingsaken.
Lance Armstrong (40) er langt fra bekymret for rapporten som de amerikanske dopingmyndighetene (USADA) skal overrekke til det internasjonale sykkelforbundet (UCI).